பாடம் 4
முதல் சபை
நோக்கம்: முதல் கிறிஸ்தவ சமூகம் ஐக்கியத்தில் எப்படி வாழ்ந்தது என்பதைப் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 2:42-47
மனப்பாட வசனம்: அப்போஸ்தலர் 2:42, 47 – “அவர்கள் அப்போஸ்தலருடைய உபதேசத்திலும், ஐக்கியத்திலும், அப்பம் பிட்குதலிலும், ஜெபம்பண்ணுதலிலும் உறுதியாய்த் தரித்திருந்தார்கள்.”
பாடத்தை அளித்தல்
தொடக்கப் புள்ளி
ஆராதனைக்காக ஒரு சபையாகக் கூடும்போது மக்கள் என்ன செய்கிறார்கள்? சாத்தியமான பதில்கள்:
•  தேவனைத் துதித்துப் பாடல்கள் பாடுகிறார்கள்.
•  தேவனுடைய வார்த்தையை வாசிக்கிறார்கள் / கேட்கிறார்கள்.
•  திருவிருந்தில் பங்குகொள்கிறார்கள்.
•  ஞாயிறு பள்ளிக்கும், பெண்கள் கூட்டங்கள் போன்றவற்றுக்கும் செல்கிறார்கள்.
இன்றைய போதனையின் முக்கிய குறிப்புகள்
1. படம் 3-ஐக் காட்டுங்கள். பின்வருமாறு கேள்விகள் கேட்டுப் பாடம் 3-ஐ மீள்பார்வை செய்யுங்கள்.
•  கேள்வி: யார் பிரசங்கித்தார்? பதில்: பேதுரு.
•  கேள்வி: அவன் இயேசுவைப் பற்றிய செய்தியைப் பகிர்ந்தபோது என்ன நடந்தது? பதில்: 3000 பேர் இரட்சிக்கப்பட்டனர். மனப்பாட வசனம் சொன்னபடி செய்தனர்.
•  பாடம் 3-இன் மனப்பாட வசனமான அப்போஸ்தலர் 2:38-ஐ மீண்டும் சொல்லுங்கள்.
2. படம் 4-ஐக் காட்டுங்கள். புதிய கிறிஸ்தவ சமூகத்தில் பேதுருவும் மற்ற அப்போஸ்தலரும் செய்த சில காரியங்களை இந்தப் படம் காட்டுகிறது. இந்த முதல் சபையில் என்ன நடந்தது? அவர்கள் ஒரு பெரிய குடும்பமாக, தேவனுடைய குடும்பமாக வாழ்ந்தார்கள் (2:44). இதுவே சபையின் தொடக்கம். படங்களை ஒவ்வொன்றாகப் பற்றிப் பேசுங்கள்.
3. முதல் சபையார் அப்போஸ்தலரிடமிருந்து இரட்சகரைப் பற்றிக் கற்றுக்கொண்டார்கள். பழைய ஏற்பாடு இயேசுவைப் பற்றி என்ன சொல்கிறது என்று பார்த்தார்கள். (புதிய ஏற்பாடு அப்போது இன்னும் எழுதப்படவில்லை.) பாடவும் ஜெபிக்கவும் தினமும் தேவாலயத்தில் கூடினார்கள் (2:42, 46-47a).
4. அந்த முதல் கிறிஸ்தவர்கள் ஒருவருக்கொருவர் உதவினார்கள். ஆரோக்கியமானவர்கள் நோயாளிகளையும் முதியவர்களையும் கவனித்தார்கள். அதிகம் உள்ளவர்கள் தேவையுள்ளவர்களுக்குக் கொடுத்தார்கள். எல்லாவற்றையும் பகிர்ந்துகொண்டார்கள் (2:44-45).
5. தங்கள் வீடுகளில் ஒன்றாக உணவு உண்டார்கள். தங்கள் இரட்சிப்புக்காக கர்த்தர் பட்ட பாடுகளையும் மரணத்தையும் நினைவுகூர அப்பமும் திராட்சை ரசமும் எடுத்துக்கொண்டார்கள் (2:46).
6. அன்புள்ள சமூகமாக அவர்கள் வாழ்ந்த வாழ்க்கை, மற்றவர்களும் அவர்களோடு சேர விரும்பும்படி செய்தது. மேலும் அப்போஸ்தலர் செய்த அற்புதங்கள் மக்களை ஆச்சரியப்படுத்தின. இதன் விளைவாக, இயேசு கிறிஸ்துவை விசுவாசிக்கிறவர்கள் மேன்மேலும் அதிகரித்தனர் (2:43, 47).
கதைக்கு நம் பதில்
முதல் கிறிஸ்தவ சபை செய்த செயல்களில் எவற்றையாவது நாம் செய்வதை நிறுத்திவிட்டோமா? மனப்பாட வசனத்தின் பொருளைப் பற்றியும், ஆதிச் சபையின் முன்மாதிரியை நாம் எப்படிப் பின்பற்றலாம் என்பதைப் பற்றியும் பேசுங்கள்.
மனப்பாட வசனத்தை மனதில் பதிய வைத்தல்
அப்போஸ்தலர் 2:42-ஐ வகுப்பாகச் சேர்ந்து திரும்பத் திரும்பச் சொல்லுங்கள். அவர்கள் உறுதியாய்த் தரித்திருந்த நான்கு காரியங்களை (உபதேசம், ஐக்கியம், அப்பம் பிட்குதல், ஜெபம்) கையால் எண்ணிச் சொல்ல வையுங்கள்.
